
Nemzeti tragédia. Enyhébb szavakkal aligha érzékeltethető, hogy mit jelent hiányként, 
torzóként művészi ízléssel elkészült köfalaival együtt is a Páva utcai Soá- vagy Holocaust 
Emlékhely. Nemzeti tragédia az, hogy a II. világháború idején gyalázatos módon 
elpusztított 550 ezer magyarországi zsidó (valójában mintegy 850 ezer brutális halálnak 
kitett) testvérünk történetét és a nemzet ezzel kapcsolatos tágabb történelmét fókuszba állító 
épület: egy olyan "megszentelt" tér, amely a társadalom egészének érzelmeit kifejezésre 
juttató szeretet méltóságával adna módot és lehetőséget a gyászra, az emlékezésre és az 
önreflexióra, a bánatra, a bűnbánatra és a megbékélés keresésére, hat évtized elteltével sem 
tudott elkészülni ebben az országban. 


Azok, akik úgy voltak kénytelenek valószerűtlenül megmaradt életük javát végigélni, hogy 
reményük sem lehetett rá, hogy fájdalmuknak valaha is otthont ad egy szimbolikus hely; 
akik életük alkonyán most legalább elzarándokolhatnak oda, ahol a kövek és a hely 
önmagában megalapozódó szelleme formák közé öleli gyászukat; azok, akik a Soá 
gyermekeiként keresik fel a Páva utcát, hogy ott az embertelenség korábban soha nem 
ismert eszközeivel meggyalázott szeretteik, ismerőseik jelképes sírhelyére találjanak, azok 
természetesen nem tudnak meghatottság, elérzékenyülés és hála nélkül gondolni arra, ami 
végre-valahára kicsiny jelként ténnyé vált. Az ő fájdalmuk, a Páva utcában megnyugvást 
kereső és találó érzelmeik felkiáltójele éppen ezért olyan tényező is, a fejlemények olyan 
lelkiismereti terhe, amely mindannyiónkra alázatot és csendet parancsol. 


A Soá áldozatai iránti dignitás ugyanakkor azt is kötelességünkké teszi, hogy kimondjuk, 
az, ami a Páva utcában eddig megvalósult, az minden feltételezhető jó szándék ellenére sem 
a Soá leviatánja ellen való küzdelem pátoszának, hanem a Soá szellemiségével együtt élni 
tudó kisszerűségnek az inkarnációja. 


Néhány hete egy németországi vallástanárral találkoztam, aki sokkszerű megdöbbenésének 
adott kifejezést a Páva utcában látottak felett. Nem értette, hogy a Soá magyarországi 
eseményeiről szólni hivatott emlékhelyen miért csak Auschwitzcal és a német katonákhoz 
fűződő történésekkel találkozik a látogató. Nem értette azt sem, hogy mi a valódi célja a 
kárpátaljai zsidók életéről részleteket bemutató plazmavetítésnek. Nem a legnagyobb 
meggyőződéssel, de próbáltam neki elmondani, hogy az a bizonyos 
Vergangenheitsbewáltigung (a múlt feldolgozása) nálunk sok tekintetben kezdetleges 
állapotban van még, s hogy az ezzel együtt járó gyarlóságok okán lett olyan ez a kiállítás, 
amilyen. Nem tudtam azonban előtte kielégítő magyarázatot találni arra a szégyenre, hogy 
úgynevezett keresztény országunkban a Soá istentelenségének templommá emelt tiltását 
még ma sem össztársadalmi szándékok hordozzák, s hogy e nagy kínlódva mégis tetté érő 
gondolat miként silányulhatott mégis egy maroknyi, személyében és/vagy szakmai 
érdeklődése, esetleg más természetű ambíciók mentén elkötelezett ember törekvéseinek 
szükségszerűen tohuvabohuba torkolló kísérletévé. És nem tudtam magyarázattal szolgálni 


arra sem, hogy e nemes iniciatíva megvalósulásában miként uralkodhattak el a politikai 
haszonelvűség, a piárpolitikai és gazdasági megfontolások rút szempontjai? 


Az éveken át terméketlen szakmai és személyi viták kátyújában megrekedő, illetve bármily 
nyersen hangzik is: végsőképpen az áldozatok iránti szégyenteljes társadalmi érzéketlenség, 
és sajnos: a társadalmi közfigyelemnek a fejlemények irányításában részt vevő felelős 
tényezők által is tudatosan gerjesztett mellőzésével megvalósuló Páva utcai emlékhely 
történetében (még inkább: történetnélküliségében) annak megsejtése hozott fordulatot, hogy 
a 2004-es kiállításmegnyitó elmaradása világbotrány lenne. Ekkor pattant ki valakinek az 
agyából a mentő ötlet (amelynek megvalósítására egyébként elegendő lett volna néhány 
önkéntes egyhónapnyi munkája is): bemutatni a deportálást túlélő Jakob Lili által fellelt, 
megrázó erejű auschwitzi fotókat, amelyeket immár évtizedek óta ismerhetünk, és 
kiegészítésül még beiktatni egy 8-10 perces korabeli aktív képsorozatot a kárpátaljai 
zsidóság életéről. A kiállítás megtekintése után tizenéves lányaim is elsősorban azt 
hiányolták, hogy a látogató semminemű információt nem kap arról, miért és hogyan is 
kerültek ezek a (teszem én hozzá: végül is primitív didaktizmus jegyében bemutatott) 
szorgos-dolgos északkeleti paraszt- és kézműves zsidók Auschwitzba. Nagyobbik lányom 
szerint múzeumdramaturgiailag sokkal érzelemgazdagabb megoldásokat is lehetett volna 
találni a történtek tolmácsolásához. A földszint alatti tárlók nyújtotta élményinfernóból 
feljövet - fejtegette - jobb lenne a nevek oszlopánál megérkezni, ahol többrétegű katartikus 
üzenet (pl. a feltámadásszerű találkozás, az elpusztítottak bennünk és/vagy Istennél örökkön 
élő emlékezetének rehabilitáló élménye) várná a látogatót a "nagy utazás" emlékképei után. 
Külön is kiemelte, hogy a hely liturgiája mennyire megkívánná továbbra is az áldozatok 
nevének folyamatos olvasását (úgy tűnik, erre csak az izraeli államfő látogatásának idején 
volt szükség). 


A protokolláris szerepre devalvált emlékhely kudarcát a Holocaust Dokumentációs Központ 
és Emlékgyűjtemény Közalapítvány azzal igyekezett mérsékelni, hogy már az áprilisi 
megnyitó előtt közölte: "a magyar holokauszt történetét átfogóan bemutató állandó kiállítás 
2005-ben nyílik meg". A szándék valóra váltásának céljából a Közalapítvány a minap új 
helyzetet teremtett: a megvalósítást az Auschwitzban rendezett kiállításnál is közreműködő 
Magyar Nemzeti Múzeum keretében július 1-jével életre hívott (és a neves S0á-kutató, 
Molnár Judit által irányított) programirodára bízta. 


Az eddig elsikkasztott feladatok megoldására újonnan felkért tényezők esetében sem lenne 
végzetesebb, mintha munkájukat ugyanaz a társadalmi csend és közöny venné körül, amely 
az eddigiekben oly drámai következményeket eredményezett. Nem férhet hozzá kétség, 
hogy mindazoknak, akik szívükön viselik a zsidó-nem zsidó együttélés kardinális kérdéseit, 
zsidók és nem zsidók közötti történelmi kiengesztelődés ügyét, minden erőt mozgósítaniuk 
kell ahhoz, hogy a programiroda tevékenysége a lehető leggyümölcsözőbb eredményekhez 
vezessen. A problémák széles kötegéből személyesen három - jellegüket tekintve 
elsősorban szemléleti és alkotáselméleti kérdéseket felvető - csomópontot tekintek 
különösen fontosnak. 


1) Július 9-én szélesebb körű szakmai közönség jelenlétében került sor a 2005-ös kiállítás 
alapjául szolgáló - Kádár Gábor és Vági Zoltán történész által felvázolt - forgatókönyv 
vitájára. A "tématerv"-nek is nevezett koncepciót a nagyszámú hozzászóló lényegileg igen 
problematikusnak minősítette, akár a szűkebb értelemben vett szakmai vagy még inkább a 
szemléleti természetű hibákra, hiányosságokra tekintettel. Példának okáért a tervezetnek 
használható elgondolást, értelmes választ kellene tartalmaznia arra a kérdésre (ha már a 


kiállítás mindenképpen érinteni kívánja a zsidó és nem zsidó együttélésnek ezt a fejezetét 
15), hogy a XIX. századi emancipáció történelmi jelentőségű íve miért tört meg néhány év 
leforgása alatt. Milyen mélyebb okai, esetleg egészen más irányban felvázolható 
összefüggései voltak e törésnek? Milyen jellege volt, milyen konkrét kondíciók mellett 
valósult meg, és miben volt tartalékdeficites az emancipáció ahhoz, hogy az I. világháború 
utáni megrendítő és rapid lefolyású zsidóellenes fordulat bekövetkezzék. Milyen szerepet 
játszottak ebben a szomorú folyamatban a magyar nacionalizmus változó érdekei? A 
forgatókönyvben azonban az antiszemita frazeológiából is ismerhető gondolatokkal 
találkozunk csak: "Az 1895-re teljessé váló polgári jogegyenlőség 1920-ig létezett 
Magyarországon. A világháborús vereséget és a polgári forradalmat követő kommunista 
diktatúra vezetésében számos zsidó származású, ám zsidóságát megtagadó baloldali vett 
részt, ezzel táptalajt adva a zsidóság és akommunizmus összemosásának. Hiába sújtott le a 
vörös terror a zsidó nagytőkésekre és a polgárságra, hiába támogatták Horthyt Szegeden 
zsidó üzletemberek a kezdetektől fogva: A Tanácsköztársaság vezetőinek többsége zsidó 
volt, és ez ürügyet szolgáltatott az 1920-tól berendezkedő [...] antiszemita Horthy- 
rendszernek a polgári jogegyenlőség felszámolására." Hasonlóan zavaró azonban a 
forgatókönyv történetfilozófiai egyoldalúsága 15. Röviden az a rendszerantropomorf (ha 
tetszik "intencionalista") szemlélet, amely a Soát egy masszív tudatosság hordozta koherens 
fejleménylánc végállomásának tekinti. Aligha kell hosszasan ecsetelni, hogy a Soá valósága 
ennél sokkal bonyolultabb és drámaibb volt, amelyet nem lehet az igen tág értelemben vett 
transzindividuális szociológiai szempontok, valamint az egyéni érintettség és felelősség 
komplex együttesének bonyolult szövevényét mellőző szimplifikációkkal értelmezni. 


Személyesen a legkényesebb ügynek mégis a forgatókönyv fundamentális kiállítási 
"filozófiáját", vagy másként, küldetésnyilatkozatát tartom. A szerzők szerint a Páva utcában 
létrejövő kiállítás az Auschwitz-Birkenau-ban meggyilkolt áldozatok "halálát, valamint a 
vészkorszak túlélőinek szenvedéseit kívánja megörökíteni". Célja továbbá, hogy "méltó és 
hiteles emléket állítson azoknak, akik az állam saját polgárai ellen viselt háborújának estek 
áldozatul". Szerepét illetően "a kiállítás egyszerre őszinte számvetés a múlttal és főhajtás 
azon ártatlan áldozatok előtt, akiknek még az emlékét is el akarták törölni." Ebben a 
megközelítésben kétségkívül sok jó szándék fogalmazódik meg, az igazán fontos szempont 
azonban elsikkad. A Soá-emlékhely nem önmagában értelmezhető, nem önmagában álló 
műalkotás, nem emlékezetfrissítő mementó. Lényege nem lehet a befejezett múlthoz, a 
tegnaphoz való statikus viszony. Funkciója nem definiálódhat a borzalmával ma is 
megrendítő, de mégis csak távoli múlt mélyebb nyomokat nem hagyó kristálygömbszerű 
felidézésében, kedélyállapotszínező udvariassági-etikai főhajtásban, a pusztítás és a 
pusztulás leltárhelyi megjelenítésében. Az emlékhelynek az ország történelmét, 
lelkiismeretét, egy történelmileg egyedülálló traumával megterhelő útvesztés ma is élő - 
érzelmeket, gondolatokat befolyásoló, diffúz indulatokat keltő - örökségét kellene fókuszba 
állítania. 


A Soá-emlékhely nem a kegyetlenül elpusztított gepidák emlékhelye, hanem a velünk élő, 
gázkamrák torkából megmenekült, a Soá rettenetét zsigereikbe beleégett traumaként 
hordozó felebarátaink drámáját, továbbá a mi hozzájuk fűződő, és az ő hozzánk fűződő 
kapcsolatának drámáját, a mi vagy szüleinknek, nagyszüleinknek ebben való felelősségét 
megszólaltatni, mindannyiónk görcseit oldani hivatott szakrális tér. A S50á-emlékhely saját 
identitásunk és kultúránk elemi erejű meghasonlását feltáró - "rekonstrukcionalista", 
"restitúciós" - liturgiai alkotás, elvesztett identitásunk és kultúránk újraépítése a feltárt múlt 
üzenetének aktuális megértésével. Nem kevésbé problematikus a szakanyagban az 
emléktényállítási koncepcióval szorosan összefüggő másik implicit előfeltevés. Az a 
gondolat, hogy az elkészülő alkotáshoz majd sietnek a látogatók, mert "egy egészséges 
társadalom nem feledheti el halottait, és képes szembenézni az elődök által elkövetett 


bűnökkel". A helyzet azonban távolról sem ilyen egyszerű. Az egyik legkényesebbet 
említve: Egy olyan társadalom esetében, amelynek lelkiismerete fél évszázadon keresztül 
ignorálta a Soá nemzeti tragédiaként történő komolyan vételét, rendkívül jelentős, talán 
minden más szempontot megelőzően fontos a mondanivaló iránti fogadókészség 
feltételeinek figyelembevétele. 


Másként fogalmazva: azoknak a missziói, ha tetszik "nemzetstratégiai" céloknak a 
megszívlelése, amelyek sine gua nonjai annak, hogy a kiállítás elnyerhesse a maga belső 
lényege szerinti jelentőségét. a) A közreműködőknek erre tekintettel gondoskodniuk kellene 
arról, hogy az ország polgárainak legyen módjuk részeseivé válni a Soá gyilkos 
örökségének feldolgozásával kapcsolatos, szükségszerűen nem öncélú, nem önmagáért való 
- és ami különösen is fontos: zsidó bel- és csoportügynek semmiképpen nem tekinthető - 
munkájuknak; hogy megismerjék az emlékhellyel kapcsolatos terveket, szándékokat. 
Konkrétan is meg kellene szólítaniuk e végből az alkalmasnak tekinthető szervezeteket, 
intézményeket (pl. egyházakat, iskolákat, művelődési intézményeket), és kísérletet kellene 
tenniük arra, hogy e közegek tegyék nevelési, tudat- és közérzetformáló szolgálatuk részévé 
a Soá kifejezetten ilyen célokra tekintettel (gondos alaposság invesztálásával) összeállított 
beszélgető- és szövegkönyvét. Minden erővel rajta kellene lenniük azon, hogy a Soá 
eszszenciális kérdéseiről széles medrű vitákra, eszmecserékre kerüljön sor, és hogy ezekbe 
a kiállítás által megszólítottak minél tágabb köre aktív vagy passzív formában 
bekapcsolódhasson; hogy közvetlenül vagy áttételesen participálni tudjon egy olyan közös 
meditálásban, amelynek keretében megbeszélhető a "mi történt velünk", "kik voltunk", 
"milyenek voltunk" és a "mi történik velünk", "kik vagyunk", "milyenek vagyunk" kérdései. 
b) A kiállításnak már elkészülése során is, és majd elkészültében is mozgósító médiummá 
kell válnia az eddig elmulasztott, vagy félszívűen megvalósult megbékélésben. Szolgálnia 
kell a Soá gyalázatától terhelt társadalom, az egymástól eltérő történelmi tapasztalatok által 
elválasztott élményközösségek közötti találkozás ügyét: az áldozatok és a tettesek 
törésvonala mentén szembenállók, az egymástól távolállók, idegenkedők, az egymáshoz 
közeledni nem tudók, egymást fenntartásokkal fogadók közötti történelmi-emocionális 
diszkrepancia mérséklését. Vagy másként (eschatológiai reményként): a megbocsátás és a 
bűnöktől való szabadulás először talán igen keskeny, s csak lassan szélesedni tudó ösvényét 
sok-sok külsődleges hitványság, feloldhatatlan görcsök miatt önmaguktól meglelni nem 
tudók közötti találkozást. 


Azt, hogy az emlékhelyet felkeresőket maga az ügy: "zsidók" és "nem zsidók" most még 
szegmentált érdekeltségek mentén megfogalmazódó fájdalmainak együvé tartozását hirdető 
érzés motiválja és ragadja meg, belső rendhez segítő felismerésekre juttatva őket. c) A 
hierogámia rangjára igényt tartó alkotó tevékenységükben a kiállítás felelőseinek különösen 
is óvakodniuk kell a rendezői lelkiismereti szándékok és a társadalom mentális diszpozíciói 
közötti azonosság kísértő feltételezésétől, és le kell győzniük magukban azt a természetes 
csábítást is, hogy elegendő csak "letenni az asztalra" azt az "opust", amely szinte 
szakramentális médiumként szolgál majd az addig megfelelő eszközöket nélkülöző 
össztársadalmi érzelmek artikulálásához. Mint tudjuk, a templomok is csak és kizárólag 
egy-egy adott közösség reprezentatív együttesének közös akarata mellett épülnek meg. 
Mikulás-ajándékként elkészülő templom nem létezik, és értelmetlen is lenne. Mindennél 
figyelmeztetőbbnek kell itt tartanunk a Páva utca iránt tapasztalható igen alacsony 
érdeklődés elszomorító, és az egyéni felelőtlenségeken messze túlmutató tényét. Nem 
kevésbé kell azonban komolyan venniük a kiállítás irányítóinak azt is, hogy az alkotás során 
a diszciplináris (szakmai) tökéletesség még a legkedvezőbb esetben sem lehet több, mint a 
"mű" egyik fele. (Nem szólva itt arról a szörnyű lehetőségről, hogy a szakmaiság, a maga 
szoros értelmében könnyen válhat ipari, sőt akár szakráliparosi tevékenységgé is.) A formát, 
közeget adó hely fizikális valósága, és az itt megszülető kiállítás ugyanis - a közreműködők 


minden elkötelezettsége ellenére - csak a társadalmi meditáció megtörténte esetén, a 
spirituális-dialogikus dimenzió életet adó leheletétől tud olyan szakrális ténnyé válni, amely 
képes lesz befogadni az emlékezés és a megbékélés (nemzetileg) vitális jelentőségű 
liturgiáját. 


Talán nem felesleges ideiktatnunk, hogy a rendszerváltozást követő, közfigyelmet 
mozgósító, társadalmilag széles körű indulatokat kiváltó történelmi kérdések esetén 
számtalanszor felbukkant a magyarországi Historikerstreit (a nemzeti önismeretet tisztázni 
segítő történészvita) létrejöttének óhaja. A Soá-kiállítás horizontján szükséges társadalmi 
közbeszélgetést nem feltétlenül kellene ilyen vágyakkal terhelni. Ahhoz azonban nem férhet 
kétség, hogy ez lehetne az első olyan valóban széles körű diskurzus egy mindannyiónkat 
ezernyi szálon érintő, húsba-vérbe vágó kérdésről, amelyet nem valaminek az ellenzése, 
nem egy-egy aktuális botrány, hanem egy humanitáriusan, a társadalmi mentálhigiéné 
szempontjából vitathatatlan jelentőségű ügy megvalósítása motivál. (Elemi erejű 
tanulságokkal szolgálhatna ez a disputa többek között annak a tizen- és huszonéves 
generációnak a számára, amely a Soáról eddig jobbára csak átpolitizálódott viták alapján 
szerezhetett többnyire felszínes benyomásokat.) 


Kiállításfilozófiai jelentőségére tekintettel kell itt kitérnem a tervezetnek arra a zavaró 
koreográfiai (valójában az elképesztően szűk Páva utcai tér nyomora által felszínre izzadt) 
programjára, amelynek értelmében az üzenet közvetítését összpontosítottan családtörténeti 
etűdök hordoznák. (Mellékesen: Miért nem szerepelnek a tervezetben a zsidó sors 
szempontjából meghatározó jelentőségű nem zsidó környezetet reprezentáló 
családtörténetek 15?) E vezérfonal mindenekelőtt azért vált ki bennem idegenkedést, mert 
utalásainak jellegénél fogva a látogatót ugyancsak a befejezett múlt - ráadásul: ennek is 
csak néhány esetleges - momentuma felé orientálná, és nem afelé, hogy sejtése, konkrét 
benyomása támadjon a bűn- és kultúratörténetnek ama belső, múzeumjeggyel és kegyeleti 
tiszteletlátogatással nem megszakítható kontinuitásáról, amelynek - a megszentelt értékek 
világából kivezető nagy menetelésnek (e negatív exodusnak) - akarva-akaratlan ő is részese 
"volt", és amely történet - hangsúlyozom: függetlenül attól, hogy mikor született - 
mindaddig ott is éli benne a maga diffúz hatású örökségét, amíg saját ügyeként szembe nem 
néz vele. És ha már családtörténeti "mikrotragédiák", akkor miért Kornfeld mágnás, és 
miért nem egyik barátom, aki gyerekkorában utálta a hétvégéket, mert ellentétben velem, 
nem volt módja meglátogatni elgázosított rokonait, és így ezeket a napokat 
elviselhetetlennek talált szüleivel kellett eltöltenie. Vagy miért nem a tetovált karú Weiss 
néni, aki agyérgörcsöt kaphat a szobájában, és a harmadik napon sincs senki, akinek 
feltűnne, hogy nem veszi fel a telefonkagylót. 


Csak utalhatok rá, de nem mint jelentéktelen ügyre, hogy a kiállítás témakörei közé önállón 
is be kellene iktatni a Soá 1945 utáni recepciójának tragikus problémáját. Tömören 
fogalmazva: e fejezetben meg kellene mutatni, milyen összefüggései, konzekvenciái voltak 
e hazában annak, hogy a Soá áldozatainak legkevesebb egy tizedét "szállító" országban még 
ma is csak egy So0á-emlékhely létesítésének feltételeiről beszélgetünk. 


A "tématerv" szemléleti természetű elemei közül külön is szót kell ejtenünk a jószerével 
programfilozófiai rangra emelt "látogatóbarát"-elméletről. Előrebocsátom, hogy egyáltalán 
nem ellenzem azt a szándékot, hogy multimédiás, audiovizuális etc. megoldások is segítsék 
az emlékhely üzenetének felerősödését. Súlyos veszélyt látok viszont ott, hogy ebben az 
inkább modernkedő megközelítésben a legfontosabb hangsúly végül arra helyeződik majd, 
hogy a látogató "szabadon döntheti el, hogy mi mennyire érdekli". Aggályaimat csak 
fokozza, hogy a "látogatóbarátság" szlogenje mögül ismét csak a Soá lényegét megrövidítő 
emléktényállítási koncepciót vélem felsejleni, amely szinte előre programozza azt is, hogy a 


tradicionális "múzeumok" elhárítandónak vélt "hiányossága" bumeránggá váljon, és az 
emlékhelyet felkereső minél kevesebb tehertétellel ússza meg az őt megszólító üzenetet. 
(Egészen személyesen úgy vélem, hogy a "látogatóbarát" terminus technikus egy ilyen 
tárgyú kiállítás esetében nem csak inadekvát és komolytalan, de egyenesen frivol és sértő is. 
Azoknak, akik azt a kockázatot vállalják, hogy - mint mindannyiónkat égető 
csipkebokorhoz - odaaraszoljanak a Soá narratívájához, kimondott szavaikat ezerszer is 
meg kell fontolniuk. Világok választják el egymástól azt, hogy a tervezett emlékhely 
küldetését, eszközrendszerének működésmódját valaki - a legjobb szándékot feltételezve is 
- a "látogatóbarátság"-ban definiálja-e, vagy abban, hogy e legkevésbé sem barátságos 
helyen a látogató a lehető legerőteljesebb keresztmetszetben találkozhasson saját történelme 
és kultúrája egyedülálló drcámájával, és ő maga váljon ennek révén is minél inkább 
"áldozatbarát"-tá! Az emlékhelyliturgiai fájdalom olyan szubsztanciája e nehéz feladatnak, 
amelyen nem lehet felszínesen hangzó iparosi gyorsfogásokkal elintézni. Már csak lélektani 
megfontolásból sem. Az ilyen megpróbáltatás magában rejti ugyanis azt, hogy a látogató 
közelebb kerülhet a vele szemben a megértés, a személyiségszintű befogadás igényével 
fellépő üzenethez. (Egy múzeum vagy emlékhely egyébként sem úgy működik, mint egy 
flippertanya, ahol egyik rollertől s másikig ugrál az élvezetkereső júzer.) 


Hadd konkretizáljam a problémát egy hozzám közel álló példával. A "tématerv" kidolgozói 
említést tesznek ugyan az egyházakról, ám a róluk szóló résznél annak ellenére beérik egy 
mellékesnek tűnő, rövid korvázlattal, hogy maguk is említik, milyen fontos közéleti, 
tudatformáló szerepük volt e struktúráknak, és milyen súlyos felelősség terheli őket a 
zsidóellenes közhangulat és politizálás két világháború közötti fejleményeiért. Ezek után 
mit gondoljunk azonban arról az ugyancsak szűkösség diktálta tárlatmegoldásról, amelynek 
nyomán a látogató (az a bizonyos szekularizált, az egyházak múltbeli jelentőségéről szinte 
semmit nem ismerő, most pedig ugyancsak magára hagyott látogató) a Soá egyházi 
összefüggéseiről, az egyházi lapok tömkelegének hasábjain olvasható, valamint a szószéki 
igehirdetések százezreiből hallható zsidóellenesség egykori jelenségéről tetszőlegesen 
klikkelgetve szerezhet csak tudomást. (Élénk fantázia mellett is nehézségeim vannak annak 
elképzelésével, amint a múzeumlátogatási szomjúságtól megittasodott tömegek elmélyült 
kutatókként ülnek le a "látogatóbarát" komputerek elé, és szorgalmasan követik az 
elektronikus agy mélyén rejlő vég nélküli információkígyó útvonalát.) Továbbmenve: vajon 
miként fog a "látogatóbarát" családtörténeteken keresztül megjelenni az a 
társadalomlélektani immunizáció, amelyet a magas szimbolikus legitimációt élvező egyházi 
közbeszéd gyakorolt a zsidó sors iránti érzéketlenség struktúráinak kialakításában? Aligha 
vagyok egyedül azzal a véleményemmel, hogy a történtek megértése szempontjából ezzel 
és más hasonló, mentalitástörténetileg hiperreleváns momentummal való - közvetlen! - 
látogatói találkozás összehasonlíthatatlanul fontosabb, mint számos "áldozati oldali" 
dokumentum, de - feltéve, hogy szavaimat senki nem tekinti érzéketlenségnek - a 
szenvedéseknek való mechanikus "emlékállításnál" is. (Itt csak mellékszálon adhatok 
kifejezést annak a reményemnek, hogy az egyházakkal kapcsolatos mondanivaló 
alaphangját nem azoknak az apologetikusoknak a felfogása határozza majd meg, akik 
szerint, legalábbis így a júliusi szakmai beszélgetésen, az egyházi vezetők nem képviseltek 
soha fajelméleti álláspontot, és az egyházfői humánimpotencia 1944-ben különösen is 
kiütköző rút szeplői elsősorban a hatalom brutális fellépésének helyzettragédiaként 
értelmezhető következményei voltak.) 


A végső lényeget illetően persze majdnem mindegy, hogy a kiállítás "klasszikus", 
"preklasszikus" vagy "posztklasszikus" technikai módszerekkel valósul meg. Mindennél 
döntőbb az, hogy megszülessen az emlékhely és a tárlat(ok) spirituális koncepcióját, 
szakrális filozófiáját megfogalmazó hitvallás, amely szinte magától is kijelöli majd a 
muzeológusok és látványszakértők kompetenciája alá tartozó további lépéseket. 


Két szempontot azonban nem lehet elégszer hangsúlyozni. a) A lehető legszélesebb körű 
társadalmi diskurzus fontosságát. Ennek előmozdításához konkrét tettek szükségeltetnek. 
Szilárd meggyőződésem, bármily naivan hangzik is, hogy létrejötte érdekében 
elengedhetetlen lenne a kiállítással kapcsolatos, előzetes szakmai elképzeléseket, 
tervezeteket folyamatosan publikálni néhány erre vállalkozó és megfelelő keresztmetszetű 
társadalmi nyilvánosságot biztosító folyóiratban. A szélesebb körű szakmai közvélemény 
kritikájának ismeretében kiérlelt koncepció összefoglaló kifejtését ismertté kellene tenni a 
nyilvánosság legszélesebb szektoraiban; akár többszöri alkalommal is meg kell jelentetni a 
legfontosabb napilapokban, folyóiratokban. Ha szükséges, a reflexiók közlésére szolgáló 
kolumnákat külön is meg kell vásárolni egyes médiumokban. Az emlékhellyel kapcsolatos 
közléseket elkötelezett értékelvűséggel vállaló, és ezzel az ügy közgondolkozásbeli 
tudatosulásának érdekében is múlhatatlan jó szolgálatot tévő közéleti orgánumok emellett 
esetről esetre vitafórumokat, tudományos szimpóziumokat is egybehívhatnának a társadalmi 
közbeszélgetés további előmozdítása céljából. b) A Soá túl komoly dolog ahhoz, hogy a 
történteket közös élményanyaggá formáló szakrális szolgálatot a releváns szempontokat 
csak parciálisan képviselő szakmai tényezőkre (első helyen a történészekre) bízhatnánk. 
Éppen ezért kruciális jelentőségű, hogy a most közbejött programiroda vezetésének lesz-e 
elég bátorsága, eltökéltsége arra, hogy a kiállítás elkészültébe, koncepciójába bevonja a 
társadalmi nyilvánosság felől szót kérő "laikus" (racionális és emocionális) és a további 
"szakmai" (szociológiai, szociállélektani, kommunikációs, szépirodalmi, theológiai, 
filozófiai, esztétikai etc.) szempontokat; hogy lesz-e judíciuma arra, hogy ezek a 
vélemények ne kerüljenek szemétkosárba, s az emlékhely kialakításában jobb esetben is ne 
csak marginálisan, a szokásosan sietős döntési mechanizmusok protokolláris 
felszínességével nyerjenek figyelmet. 


k 


2) Egyáltalán nem tisztázott, és csak határozott elvi állásponttal rendelkező, annak 
képviseletét vállalni is tudó kiállítás vezetői habitus lehet alkalmas annak meghatározására, 
hogy az emlékhelynek integrálnia kell-e, és adott esetben miként, a cigányság szenvedéseit 
a Soá idején. A kiállítás forgatókönyvíróinak ezt ugyanis nem sikerült még a maguk 
számára sem tisztázniuk. A kiállítás-tervezetben a cigányság fájdalma zavaró 
felszínességgel, belső gondolatiság hordozta koherencia nélkül, egyfajta, inkább politikai 
megfontolásból idekerülő kötelességként bukkan csak fel. Problematikus azonban az is, 
hogy miközben a cigány sors tematikailag megjelenne a kiállításon, a homoszexuálisokról, 
az ún. értéktelen életek elleni eutanáziaakcióról, és különösen is a Jehova Tanúi egyház 
követői elleni, Magyarországon is ismert repressziókról a tervezetben szó sem esik. 
Személyes véleményem szerint e csoportok szenvedéseinek az őszinte szolidaritás kételyt 
nem hagyó egyértelműségével lehet ugyan önálló helyet kapniuk a So0á-emlékhelyen, mégis 
sokkal tisztább és méltóbb helyzetet teremtene világos szóval kimondani azt, hogy a velük 
történteknek más históriai koordinátái voltak, és a Soá-emlékhely nem a nácizmus 
üldözötteinek emlékhelye (ilyen utalást tesznek egyébként a forgatókönyv készítői 15). 
Ugyanakkor tiszta lélekkel kellene képviselni azt is, hogy a magyar társadalomnak igenis 
elemi kötelessége szívügyévé tenni az ő ugyanolyan alázatot követelő fájdalmukat. Ennek 
megoldása azonban nem lehet az, hogy tragédiájukat, mind ez ideig alapvetően 
feldolgozatlan, kibeszéletlen sorsukat, további bántásokat okozva, additív ügyként mintegy 
hozzácsapjuk egy másik "vállalkozás" főanyagához. Ami itt segíthet, az egy olyan másik 
emlékhely kialakítása, amely az érintettek történelmi drámáját hasonló méltósággal helyezi 
a társadalmi figyelem és önismeret fókuszába. Nemcsak szép lenne, de erkölcsileg 
egyenesen kötelező is, hogy ennek megvalósulásában a So0á-emlékhely létrejöttéért 
elkötelezettek azonos indulatokkal buzgólkodjanak. 


3) A 2005-re tervezett kiállítást illetően még röviddel ezelőtt is azt a felfogást képviseltem, 
hogy - bármennyire kitolná is az emlékhely végleges megvalósulásának határnapját - a 
társadalmi vitához és az emlékhely végleges közegének megtalálásához szükséges időt nem 
szabad megspórolnunk. Utóbbit illetően abból indultam ki, hogy a világtörténelem 
egyedülálló (unikális) botrányának narratíváját magába fogadó tér kialakításánál nem 
képezheti a legtöbb fejtörést okozó kérdést az, hogy miként lehet mindezt három tágasabb 
méretű polgári lakószoba szűkösségében, egy volt zsinagógában, egy eldugott ferencvárosi 
helyen elmondani. (A Páva utcai helyszín többrendbeli alkalmatlanságát korábban és többen 
is szóvá tették. Sajnos anélkül, hogy igen súlyos észrevételeik érdemi meghallgatásra 
találtak volna.) Az emlékhely végleges kialakításának időőbeni eltolását illetően egyetlen, 
feltétlenül meggondolást kérő szempontot láttam: a Soá-túlélők érzelmeit, illetve 
mindazokéit, akiket az az egyáltalán nem alaptalan (hatvan év tapasztalatában gyökerező) 
pesszimizmusuk tett és tesz a sietősebb megoldások hívévé, hogy a legsúlyosabb tartalmi 
kompromiszszumok is eltörpülnek a mögött, ha szinte isteni csodaként bármi módon, de 
megszülethet a "zsidó" fájdalmat az eddiginél méltóbban képviselő emlékhely. Túlontúl is 
jogos elvárásaik legkomolyabb figyelembevétele mellett is úgy gondoltam azonban, hogy a 
- bárhogy is, de tényszerűen megvalósult, és e minőségében konkrét ígéretként értelmezhető 
- Páva utca mellett ők is inkább igenelnének egy olyan perspektívát, amely nem engedi, 
hogy visszafordíthatatlanul ún. zsidó üggyé váljon az, ami éppen a maga egyetemes 
jelentősége miatt olyan égő sérelem. 


Fenti gondolataimat előzetes baráti megbeszélésre bocsátva, különösen a kiállítás 
határnapját illető álláspontomat most mégis megváltoztatom. Megfontolásaim a 
következőkben összegezhetők: a) Reálisan nézve valóban kevés reményt láthatunk arra, 
hogy - erre alkalmasnak ítélhető erők hiányában - belátható időn belül megteremthető 
legyen a Páva utcai helyszín alternatívája. Nagyon bízom azonban abban, hogy lesz 
"ébredés" ebben az országban - talán éppen az adott körülmények közepette létrejövő 
kiállítás hordozta mustármagnyi kezdet spirituális kiterebélyesedéseként -, amely elhozza 
azt, hogy a most kényszerek és fájdalmas fogcsikorgatás közepette megszülető emlékhely 
levethesse magáról a gettóizálódás (sui generis "zsidó" helyen egy "zsidó" ügy) és 
ekklesiálódás (önmagában érthető belső hitközségi szempontok érvényesülése) ideiglenes 
köntösét, és mielőbb méltó körülmények közé kerülve, félreérthetetlenül össznemzeti üggyé 
váljon. b) A társadalmi diskurzushoz, amely nélkül lényegileg minden további munkát 
alapvetően elhibázottnak ítélek, nem célszerű, de nem is lehet (legalábbis a tekintélyes 
tehertételektől szenvedő jelen helyzetben) mechanikus egymásutániságban hozzárendelni a 
kiállítás konkrét munkálatait. Talán szabad feltételezni, hogy a két folyamat komolyabb 
veszteség nélkül párhuzamosan, egymást kölcsönösen megtermékenyítő egyidejüségben is 
haladhat. Feltétele ennek természetesen az, hogy a kiállításért felelősséget vállaló tényezők 
a reménység szerint megvalósuló közös gondolkodás eredményeit szakadatlanul értékeljék 
és kamatoztassák. Az említett szempontokat eltérően megítélők szándékai iránti teljes 
tiszteletem mellett is helytállónak tartom azonban azt a korábbi nézetemet, hogy az 
"ébredés"-ként jellemzett perspektíva nélkül létrejövő, és a pillanatnyi (illetve a jövő évi) 
körülmények feltételei közötti megvalósulás állapotában véglegesülő alkotás nem lesz a 
magyarországi Soá-emlékhely. c) Jelentős igazság van abban a nézetben, amely szerint a 
jelen helyzet szerves és mielőbbi továbbfejlesztésével kell elejét venni annak, hogy ne csak 
a hosszú távú, de a most minimálisan elérhető eredményeket is maguk alá temethessék 
kiszámíthatatlan politikai és a nemzeti önismereti kérdéseket prózai érdekek oltárán 
feláldozni kívánó fabulációs, mítoszteremtő törekvések. d) A sokak által rohanós 
gyorsaságúnak ítélt kiállításrendezésnek van viszont egy vitathatatlanul áldásosnak 
tekinthető oldala is: a szoros határidők diktálta előkészületi munkáknak pótolhatatlan 


szerepük lehet a reálisan nézve csak óvatosan remélhető társadalmi párbeszéd ébren 
tartásában és megerősödésében. A Soá hatvanadik évfordulójához még erős történelmi 
szálakkal kötődő, szimbolikusan is telített 2005-ös évben elkészülő végleges emlékhely 
pedig újabb impulzusokkal is szolgálhat ahhoz, hogy végre kiléphessünk abból a mederből, 
ahová nem utolsósorban az a rendszer juttatott mindannyiónkat - Kenedi János gondolatát 
idézve -, amely 1948 után a társadalom zsidó és nem zsidó tagjait egyaránt megfosztotta 
attól a lehetőségtől, hogy a magyar történelem legsúlyosabb önismereti válságát 
eredményező Soát hitelesen elbeszélhessék és megérthessék. 


